title: Εκτελεστικός κανονισμός (ΕΕ) αριθ. 165/2012 της Επιτροπής, της 24ης Φεβρουαρίου 2012 , για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Alföldi kamillavirágzat (ΠΟΠ)]

text:
               25.2.2012

               EL

               Επίσημη Εφημερίδα της Ευρωπαϊκής Ένωσης

               L 53/4

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 165/2012 ΤΗΣ ΕΠΙΤΡΟΠΉΣ
   της 24ης Φεβρουαρίου 2012
   για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Alföldi kamillavirágzat (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 7 παράγραφος 5 δεύτερο εδάφιο,
   Εκτιμώντας τα ακόλουθα:

               (1)

               Σύμφωνα με το άρθρο 6 παράγραφος 2 του κανονισμού (ΕΚ) αριθ. 510/2006, η αίτηση που υπέβαλε η Ουγγαρία στις 21 Δεκεμβρίου 2005 για την καταχώριση της ονομασίας «Alföldi kamillaviragzat» ως προστατευόμενη ονομασία προέλευσης δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).

               (2)

               Η Γερμανία υπέβαλε ένσταση για την καταχώριση αυτή σύμφωνα με το άρθρο 7 παράγραφος 1 του κανονισμού (ΕΚ) αριθ. 510/2006. Οι ενστάσεις κρίθηκαν παραδεκτές σύμφωνα με το άρθρο 7 παράγραφος 3 στοιχείο γ). Με την επιστολή της 17ης Φεβρουαρίου 2011, η Επιτροπή καλεί τα ενδιαφερόμενα κράτη μέλη να επιδιώξουν την επίτευξη συμφωνίας μεταξύ τους, σύμφωνα με τις εσωτερικές τους διαδικασίες.

               (3)

               Επιτεύχθηκε συμφωνία μεταξύ της Ουγγαρίας και της Γερμανίας, η οποία είχε ως αποτέλεσμα τη διαγραφή του ακόλουθου κειμένου στο σημείο 4.2 της σύνοψης (που δημοσιεύτηκε στην ΕΕ στις 16 Ιουλίου 2010): «Το ξηρό αυτό άνθος, το Chamomillae anthodium —κοινώς γνωστό ως άνθος άγριου χαμαίμηλου— περιλαμβάνεται ως επίσημο φαρμακευτικό προϊόν στην ενημερωμένη έκδοση της Ουγγρικής Φαρμακοποιίας και στην Ευρωπαϊκή Φαρμακοποιία και χρησιμοποιείται ως πολύτιμο βασικό υλικό για το αφέψημα που παρασκευάζεται από το άνθος του άγριου χαμαίμηλου, σε φακελάκια ή χύμα.»

               (4)

               Στο πλαίσιο της συμφωνίας αυτής, ο ενδιαφερόμενος απέσυρε την ένστασή του.

               (5)

               Σύμφωνα με το άρθρο 16 παράγραφος 4 του κανονισμού (ΕΚ) αριθ. 1898/2006 της Επιτροπής (3), για να θεωρηθεί μια τροποποίηση επουσιώδης, κατά την έννοια του άρθρου 7 παράγραφος 5 δεύτερο εδάφιο του κανονισμού (ΕΚ) αριθ. 510/2006, δεν πρέπει να:

                           α)

                           αφορά ουσιώδη χαρακτηριστικά του προϊόντος·

                           β)

                           αλλοιώνει τον δεσμό·

                           γ)

                           περιλαμβάνει αλλαγή της ονομασίας του προϊόντος ή τμήματος αυτής·

                           δ)

                           επηρεάζει την οριοθετημένη γεωγραφική περιοχή·

                           ε)

                           αυξάνει τους περιορισμούς στην εμπορία του προϊόντος ή των πρώτων υλών του.

               (6)

               Με βάση τα ανωτέρω, η ονομασία «Alföldi kamillaviragzat» θα πρέπει να καταχωριστεί στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων και η σύνοψη θα πρέπει να επικαιροποιηθεί ανάλογα και να δημοσιευτεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία που αναφέρεται στο παράρτημα του παρόντος κανονισμού.
   Άρθρο 2
   Η επικαιροποιημένη σύνοψη περιλαμβάνεται στο παράρτημα II του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Φεβρουαρίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 93 της 31.3.2006, σ. 12.

      (2)  ΕΕ C 192 της 16.7.2010, σ. 10.

      (3)  ΕΕ L 369 της 23.12.2006, σ. 1.

      ΠΑΡΑΡΤΗΜΑ I
      Γεωργικά προϊόντα προοριζόμενα για ανθρώπινη κατανάλωση τα οποία απαριθμούνται στο παράρτημα I της Συνθήκης:

         Κλάση 1.8.   Λοιπά προϊόντα του παραρτήματος I της Συνθήκης (μπαχαρικά κ.λπ.)

      ΟΥΓΓΑΡΙΑ
      Alföldi kamillavirágzat (ΠΟΠ)

      ΠΑΡΑΡΤΗΜΑ II
      ΣΥΝΟΨΗ

         ΚΑΝΟΝΙΣΜΟΣ (ΕΚ) αριθ. 510/2006

         «ALFÖLDI KAMILLAVIRÁGZAT»

      αριθ. ΕΚ: HU-PDO-0005-0516-21.12.2005

         ΠΟΠ (Χ) ΠΓΕ ( )

      Στην παρούσα σύνοψη παρατίθενται τα κύρια στοιχεία των προδιαγραφών του προϊόντος για ενημερωτικούς σκοπούς.
      1.   Αρμόδια υπηρεσία του κράτους μελους:

                  Όνομα:

                  Földművelésügyi és Vidékfejlesztési Minisztérium — Élelmiszerlánc-elemzési Főosztály

                  Διεύθυνση:

                  Budapest, Kossuth Lajos tér 11, 1055, MAGYARORSZÁ/HUNGARY

                  Τηλ.

                  (+ 36-1) 301 4419

                  Φαξ

                  (+ 36-1) 301 4808

                  E-mail:

                  eniko.zobor@fvm.gov.hu

            2.   Ομάδα:

                  Όνομα:

                  Alföldi vadontermő kamillavirág gyűjtők és feldolgozók csoportosulása

                  Διεύθυνση:

                  Budapest, Dózsa György út 144, 1134, MAGYARORSZÁ/HUNGARY

                  Τηλ.

                  (36-1) 288 6700/303

                  Φαξ

                  (36-1) 350 1691

                  E-mail:

                  herbaria@herbaria.hu

                  Σύνθεση:

                  Παραγωγοί/μεταποιητές (X) Άλλοι (X)

            3.   Τύπος του προϊόντος:

                  Κλάση 1.8:

                  Λοιπά προϊόντα του παραρτήματος I της Συνθήκης

            4.   Προδιαγραφές:

      [σύνοψη των απαιτήσεων του άρθρου 4 παράγραφος 2 του κανονισμού (ΕΚ) αριθ. 510/2006]
      4.1.   Ονομασία του προϊόντος:

      «Alföldi kamillavirágzat»
      4.2.   Περιγραφή:

      Το «Alföldi kamillavirágzat» είναι το άνθος του άγριου χαμαίμηλου (Matricaria chamomilla L.), το οποίο συλλέγεται χειρωνακτικά στα υφάλμυρα εδάφη της μεγάλης ουγγρικής πεδιάδας Alföld και κατόπιν ξηραίνεται και υποβάλλεται σε διαλογή.
      Το «Alföldi kamillavirágzat» είναι έντονο, αρωματικό, ευχάριστο, με ελαφρώς πικρή γεύση και, κατά την επεξεργασία, δεν αποσυντίθεται και δεν θρυμματίζεται, ενώ το αιθέριο έλαιό του διατηρείται καλύτερα από αυτά που λαμβάνονται από το καλλιεργημένο χαμομήλι.
      Στο αιθέριο έλαιο του «Alföldi kamillavirágzat» περιέχεται μεγαλύτερη ποσότητα —τουλάχιστον 20 %— α-βισαβολόλης, συστατικού με αντιφλεγμονώδεις ιδιότητες και δράση κατά του έλκους, από εκείνη που απαντά στο καλλιεργημένο χαμομήλι.
      4.3.   Γεωγραφική περιοχή:

      Η γεωγραφική περιοχή στην οποία συλλέγεται και μεταποιείται το άγριο «Alföldi kamillavirágzat» περιλαμβάνει το διοικητικό έδαφος οικισμών των κομητειών Szabolcs-Szatmár-Bereg, Borsod-Abaúj-Zemplén, Heves, Jász-Nagykun-Szolnok, Hajdú-Bihar, Békés, Csongrád, Bács-Kiskun και Pest. Τα ονόματα των οικισμών των κομητειών ορίζονται επακριβώς στις προδιαγραφές. Η γεωγραφική ένδειξη «Alföldi kamillavirágzat» ισχύει για τα προϊόντα που παρασκευάζονται από πρώτη ύλη που έχει συγκομιστεί στα διοικητικά όρια των εν λόγω οικισμών.
      4.4.   Απόδειξη προέλευσης:

      Η προέλευση του «Alföldi kamillavirágzat» επαληθεύεται με αναλύσεις με όργανα και οργανοληπτική εξέταση, καθώς και με την εφαρμογή συστήματος ιχνηλασιότητας.
      To σύνολο της διεργασίας παραγωγής του «Alföldi kamillavirágzat» πρέπει να εκτελείται σε αυστηρές συνθήκες παραγωγής και ελέγχου, το δε σύστημα διασφάλισης της ποιότητας πρέπει να εκτείνεται μέχρι τον έλεγχο της προέλευσης της συγκομιδής, η οποία τεκμηριώνεται με έγγραφα, ώστε η διαδρομή του τελικού προϊόντος από τη συγκομιδή έως την παράδοση να είναι προσδιορίσιμη και επαληθεύσιμη.
      Το «Πρότυπο Αγοράς» που αφορά τις απαιτήσεις ποιότητας για τα άγρια φαρμακευτικά φυτά και τα αντίστοιχα βασικά υλικά, το οποίο έχει θεσπιστεί από την ομάδα, καθορίζει τα πρότυπα ποιότητας της συγκομιδής:
      Κατά το σύντομο χρονικό διάστημα των λίγων εβδομάδων που διαρκεί η συγκομιδή των ανθέων χαμαίμηλου, πολλοί ιδιώτες ασχολούμενοι με τη συγκομιδή συλλέγουν τα άνθη από τους αγρούς όπου φύονται. Στην περιοχή υπάρχουν σημεία αγοράς όπου οι ιδιώτες παραδίδουν τα άνθη που μόλις συνέλεξαν. Οι αγοραστές μεταφέρουν εντός 4 έως 8 ωρών στις μονάδες μεταποίησης της περιοχής, χύδην, το ακατέργαστο προϊόν που διαθέτει την κατάλληλη ποιότητα. Η συνοδευτική φορτωτική περιλαμβάνει το δελτίο αποστολής και μια δήλωση, στην οποία ο προμηθευτής αναφέρει το όνομα της περιοχής συγκομιδής της παραδιδόμενης παρτίδας.
      Κατά την ποιοτική και ποσοτική παραλαβή των μικρότερων ποσοτήτων ακατέργαστης πρώτης ύλης, που έχουν συλλεχθεί από ιδιώτες συλλογείς, εκδίδεται αποδεικτικό αγοράς, στο οποίο αναφέρεται το όνομα της περιοχής συγκομιδής και το οποίο, ως απόδειξη γνησιότητας, φέρει την υπογραφή του ατόμου που συνέλεξε το προϊόν. Σε περίπτωση που η πρώτη ύλη παραδοθεί στη μονάδα μεταποίησης αποξηραμένη, πρέπει πάντοτε να ζητείται πιστοποιητικό το οποίο να βεβαιώνει την προέλευση και την περιοχή συγκομιδής της.
      Για να είναι δυνατή η ιχνηλασιμότητα της πρώτης ύλης κατά τη διάρκεια της ξήρανσης, στο ημερολόγιο ξήρανσης πρέπει να καταχωρίζονται η ποσότητα και ο τόπος συγκομιδής του προϊόντος, καθώς και η τοποθεσία των σημείων συλλογής και αγοράς. Σε κάθε περίπτωση, συντάσσεται δελτίο παραγωγής σχετικά με την ξήρανση.
      Η ποιότητα του συνόλου της παρτίδας καθορίζεται με την εξέταση, κατά την επίσημη δειγματοληψία, της ποιότητας του μέσου δείγματος, το οποίο προκύπτει από τη συνένωση των δειγμάτων που λαμβάνονται από τις χαρτονένιες συσκευασίες των 10 kg στις οποίες έχει συσκευαστεί η παρτίδα. Εάν το προϊόν ανταποκρίνεται στις απαιτήσεις της Ευρωπαϊκής Φαρμακοποιίας και της ενημερωμένης έκδοσης της Ουγγρικής Φαρμακοποιίας και διαπιστωθεί ότι η περιεκτικότητα σε α-βισαβολόλη που υπεισέρχεται στη σύσταση του αιθέριου ελαίου είναι σύμφωνη με τις προδιαγραφές, τα χαρτόκουτα λαμβάνουν «πράσινη» ετικέτα, ενώ το προϊόν λαμβάνει έγγραφο πιστοποίησης στο οποίο αναγράφονται η ποσότητα και η ποιότητα. Ο αριθμός του εν λόγω εγγράφου πιστοποίησης είναι ειδικός για την ταυτοποίηση του προϊόντος και αφορά αποκλειστικά το προϊόν που ελέγχθηκε. Εάν το προϊόν δεν είναι σύμφωνο με τις απαιτήσεις, δεν μπορεί να διατεθεί στην αγορά με την ονομασία «Alföldi kamillavirágzat».
      Κατά τη διαλογή και την τοποθέτηση σε φακελάκια και σακούλες, τηρείται ημερολόγιο ενσάκωσης για κάθε εργασία. Δίπλα στην ένδειξη των ποσοτήτων που χρησιμοποιήθηκαν και μετρήθηκαν αναγράφεται ο αριθμός αδείας διανομής. Ο αριθμός αδείας και ο αριθμός παραγωγής που αναγράφονται στο ημερολόγιο ενσάκωσης εμφαίνονται στην εμπορική συσκευασία των τελικών προϊόντων. Από τα στοιχεία αυτά είναι δυνατόν να ανευρεθεί η ημερομηνία παραγωγής, ο αριθμός ταυτοποίησης της παρτίδας που χρησιμοποιήθηκε, η ποσότητα και η προέλευσή της.
      4.5.   Μέθοδος παραγωγής:

      α)   Συγκομιδή, μεταφορά

      Τα άνθη γενικά συλλέγονται τον Μάιο και τον Ιούνιο, αλλά συχνά ήδη από τα τέλη Απριλίου. Το άγριο χαμομήλι συλλέγεται με ειδική χτένα από ξύλο, σίδηρο ή λευκοσίδηρο. Τα άνθη αποσπώνται από τον ποδίσκο τους με τη βοήθεια των δοντιών της χτένας και κατόπιν φέρονται σε σάκους. Τα άνθη που συλλέγονται σε σάκους σε ψυχρό περιβάλλον μπορούν να διατηρηθούν επί 4 ώρες το μέγιστο χωρίς να υποβαθμιστεί η ποιότητά τους. Όταν οι συλλεγόμενες ποσότητες είναι μεγάλες, τα άνθη πρέπει να απλώνονται σε στρώσεις πάχους 15 έως 20 cm και να τοποθετούνται στους σάκους με ξύλινες σπάτουλες αμέσως πριν τη μεταφορά τους. Τα άνθη χαμαίμηλου είναι αρκετά ευαίσθητα, γι’ αυτό πρέπει να αποφεύγεται η συμπίεση ή η υπερβολική ανακίνησή τους.
      β)   Ξήρανση

      Το άνθη μπορούν να ξηρανθούν με φυσικό ή τεχνητό τρόπο.
      Ο παραδοσιακός τρόπος ξήρανσης είναι η φυσική ξήρανση σε αποθήκη. Τα πλυμένα άνθη απλώνονται στην αποθήκη σε στρώσεις πάχους ενός δακτύλου. Όταν η αποθήκη αερίζεται και είναι εκτεθειμένη στα ρεύματα, τα άνθη ξηραίνονται σε 5 έως 6 ημέρες.
      Στην περίπτωση της τεχνητής ξήρανσης, το ανεπεξέργαστο προϊόν απλώνεται σε στρώσεις πάχους 15 έως 20 cm σε καθαρή επιφάνεια, κατόπιν συγκεντρώνεται σε καλάθια ή άλλα μέσα μεταφοράς και σκορπίζεται πάνω στον ιμάντα ξήρανσης. Η ξήρανση μπορεί να πραγματοποιηθεί σε τεχνητό ξηραντήριο, σε πλατφόρμα ξήρανσης ή σε σύστημα γνωστό ως σήραγγα ξήρανσης.
      γ)   Αφαίρεση του ποδίσκου, χειρωνακτική διαλογή

      Το χρησιμοποιούμενο σύστημα κόσκινων επεξεργάζεται τα ξηραμένα άνθη που είναι απλωμένα στη συσκευή αφαίρεσης των ποδίσκων, απομακρύνει τα πέταλα που έχουν πέσει, τη γύρη, τους οφθαλμούς και όλες τις εναπομένουσες ξένες ύλες. Οι κινητές λεπίδες στη βάση και στο άκρο του κόσκινου ή των κυλίνδρων αφαιρούν τους ποδίσκους των ανθέων. Κατόπιν, το προϊόν επανέρχεται στον ιμάντα διαλογής όπου υποβάλλεται σε περαιτέρω χειρωνακτική διαλογή και στη συνέχεια συσκευάζεται σε χαρτόκουτα των 10 kg προοριζόμενα για αποθήκευση.
      δ)   Εμπορική συσκευασία

      Το «Alföldi kamillavirágzat» διατίθεται στην αγορά σύμφωνα με τις προδιαγραφές σε θέματα υγείας και προστασίας των καταναλωτών:

                  —

                  σε φακελάκια τσαγιού που διατηρούν το άρωμα και περιέχουν

                  1,2 g καθαρού βάρους,

                  —

                  σε φακελάκια που διατηρούν το άρωμα και περιέχουν

                  2 g καθαρού βάρους,

                  —

                  σε σακούλες συσκευασίας χύμα που περιέχουν

                  50 g ανά μονάδα συσκευασίας

                  —

                  σε μεγάλα χαρτόκουτα που περιέχουν

                  10 kg ανά μονάδα συσκευασίας.

            4.6.   Δεσμός:

         Ιστορικό

      Ο γιατρός Ferenc Simonffy αναφέρεται στον δεσμό μεταξύ του νοτίου τμήματος της μεγάλης ουγγρικής πεδιάδας, της Alföld, και του άνθους άγριου χαμαίμηλου στο έργο του με τίτλο «Adatok Székkutas jelenéből és múltjából –Történelmi megemlékezés a volt vásárhelyi «Nagypusztáról”» (Δεδομένα για το παρόν και το παρελθόν του Sékkutas– ιστορική μνήμη της πρώην Μεγάλης Στέπας του Vásárhely), όπου γράφει ότι «το άνθος της ματρικάριας, το κοινώς καλούμενο χαμομήλι, φύεται στην Puszta, κυρίως στα υφάλμυρα τμήματά της». Ο συγγραφέας αναφέρει ότι παρουσιάστηκε σειρά πελατών από τις βόρειες χώρες (Σουηδία, Δανία, Φινλανδία, Καναδάς). Σύμφωνα με τους ειδικούς από τον ιατρικό και χημικό κλάδο αυτών των χωρών, «δεν είναι δυνατόν να καλλιεργηθεί αυτό το φυτό με τεχνητό τρόπο, γιατί τα άνθη χαμαίμηλου που λαμβάνονται με τον τρόπο αυτό δεν περιέχουν τις ουσίες που βρίσκονται στο άνθος του άγριου χαμαίμηλου το οποίο φύεται σε υφάλμυρα εδάφη».
      Μετά τον πρώτο παγκόσμιο πόλεμο, η άνοδος της ζήτησης στη γερμανική αγορά δημιούργησε τις κατάλληλες συνθήκες για την επιτυχία του χαμομηλιού. Ο «Herbária Országos Gyógynövény és Selyemgubóforgalmi Szövetkezeti Vállalat» (εθνικός συνεταιρισμός για τα φαρμακευτικά φυτά και την εμπορία βομβυκίων μεταξοσκώληκα) ξεκίνησε την παραγωγή το 1936-1937, στο Székkutas, σε ένα απλό ξηραντήριο και, στην αρχή, ασχολιόταν με τη διατήρηση και την ξήρανση λαχανικών. Στις 23 Φεβρουαρίου 1939, οι κεντρικοί εκπρόσωποι του συνεταιρισμού αποφάσισαν να επεκτείνουν τις δραστηριότητές τους για να συμπεριλάβουν τη συγκομιδή των ανθέων χαμαίμηλου, καθώς και τη βιομηχανική τους ξήρανση, και για το σκοπό αυτό κατασκεύασαν ειδική βιομηχανική μονάδα.

         Γεωγραφικός δεσμός

      Η ανάπτυξη της συλλογής, της επεξεργασίας και της πώλησης άγριου χαμομηλιού αποτελεί αξιόλογο μοντέλο εκμετάλλευσης της τοπικής χλωρίδας. Το «Alföldi kamillavirágzat» οφείλει τα μοναδικά χαρακτηριστικά του (βλέπε σημείο 4.2) στα οικολογικά στοιχεία του ενδιαιτήματος, όπως το έδαφος, ο αριθμός ωρών ηλιοφάνειας και το ετήσιο ύψος βροχοπτώσεων.
      Ενώ οι υφάλμυρες αλλά ηλιόλουστες Puszta (στέπες) της μεγάλης ουγγρικής πεδιάδας δεν χρησιμεύουν για κανέναν ή σχεδόν κανέναν άλλο σκοπό, τα φυτά τους περιέχουν προϊόντα εκλεκτής ποιότητας. Η Matricaria chamomilla, που αποτελεί το βασικό υλικό για την παραγωγή του «Alföldi kamillavirágzat», είναι ικανή να συσσωρεύει 10 mg/g αλάτων νατρίου στα ριζικά της κύτταρα. Αυτό το στοιχείο εξηγεί γιατί το συγκεκριμένο φυτό αυτό είναι σε θέση να εκμεταλλευτεί την υγρασία των υφάλμυρων εδαφών της Μεγάλης Πεδιάδας η οποία δεν μπορεί να χρησιμοποιηθεί από τα άλλα φυτά.
      Ο αριθμός ωρών ηλιοφάνειας στην Μεγάλη Πεδιάδα ποικίλλει από 2 000 έως 2 100 ετησίως, με ετήσιο ύψος βροχοπτώσεων περίπου 500 έως 600 mm. Η έντονη ηλιοφάνεια αυξάνει την περιεκτικότητα σε δραστικά συστατικά, ενώ η χαμηλή ηλιοφάνεια μειώνει την περιεκτικότητα αυτή. Μελέτες που διεξήχθηκαν στο εξωτερικό αποδεικνύουν επίσης ότι η έκθεση στον ήλιο και στη θερμότητα (κύριο χαρακτηριστικό της περιοχής της Μεγάλης Πεδιάδας) έχουν επωφελή επίδραση και επιρροή στην περιεκτικότητα του χαμομηλιού σε αιθέριο έλαιο (Saleh, 1973). Από μελέτες προκύπτει επίσης ότι το χαμηλό ύψος βροχοπτώσεων οδηγεί σε μείωση του ύψους των φυτών και του μεγέθους των ανθέων τους (Gosztola et al., 2008). Επίσης, τα αλκαλικά και υφάλμυρα εδάφη οδηγούν σε περιορισμένη ανάπτυξη (Sztefanov et al., 2003· Balak et al., 1999). Πολυάριθμες ερευνητικές εργασίες που έχουν διεξαχθεί στην Ουγγαρία σχετικά με το άγριο χαμαίμηλο έχουν αποδείξει ότι υπάρχει σαφής διαφορά στη μορφολογία και τη σύσταση μεταξύ των πληθυσμών χαμαίμηλου της Υπερδουναβίας και αυτών της Μεγάλης Πεδιάδας. Το άγριο χαμομήλι που προέρχεται από περιοχές με ουδέτερο ή ελαφρώς όξινο pH εδάφους παρουσιάζει εντονότερη ανάπτυξη και σχηματίζει άνθη μεγαλύτερου μεγέθους, αλλά των οποίων το αιθέριο έλαιο εμφανίζει μικρότερη περιεκτικότητα σε α-βισαβολόλη (το κύριο συστατικό του), ενώ τα φυτά που συγκομίζονται στα πιο ηπειρωτικά υφάλμυρα εδάφη της Μεγάλης Πεδιάδας έχουν μικρότερο μέγεθος και πιο συμπαγή ανθοφορία αλλά περιέχουν μεγάλη ποσότητα από αυτό το πολύτιμο συστατικό, το οποίο έχει αντισπασμωδική και αντιφλεγμονώδη δράση. Η περιεκτικότητα αυτή φθάνει σε κάθε περίπτωση το 20 %, αλλά μπορεί να ανέλθει μέχρι το 45-58 %, αναλόγως του έτους ανθοφορίας (Gosztola et al., 2005· Sztefanov et al., 2003).
      Από την εξέταση του γεωγραφικού δεσμού μεταξύ του προϊόντος και της περιοχής της Μεγάλης Ουγγρικής Πεδιάδας, ως προς το έδαφος και το κλίμα, προκύπτει ότι το βασικό υλικό του «Alföldi kamillavirágzat» είναι το χαμαίμηλο χαμηλής ανάπτυξης και μεγάλης περιεκτικότητας σε α-βισαβολόλη που φύεται αποκλειστικά στα προαναφερόμενα εδάφη με τα ειδικά χαρακτηριστικά του ενδιαιτήματος της Μεγάλης Πεδιάδας.
      4.7.   Οργανισμός ελέγχου:

                  Όνομα:

                  Csongrád Megyei Élelmiszerlánc-biztonsági és Állategészségügyi Igazgatóság

                  Διεύθυνση:

                  Szeged, Vasas Szent Péter u. 9/a, 6700, MAGYARORSZÁ/HUNGARY

                  Τηλ.

                  (+ 36-62) 422 358, (+ 36-62) 551 850

                  Φαξ

                  (+ 36-62) 426 183

                  E-mail:

                  szigetis@oai.hu csongrad_megye@oai.hu

                  Όνομα:

                  Hajdú-Bihar Megyei Élelmiszerlánc-biztonsági és Állategészségügyi Igazgatóság

                  Διεύθυνση:

                  Debrecen, Diószegi út 30, 4030, MAGYARORSZÁ/HUNGARY

                  Τηλ.

                  (+ 36-52) 526 240

                  Φαξ

                  (+ 36-52) 442 841

                  E-mail:

                  harsanyi@oai.hu

            4.8.   Επισήμανση:

      Επιπλέον των στοιχείων που προβλέπονται από την ισχύουσα νομοθεσία, στις συσκευασίες εμφαίνονται επίσης, στην ετικέτα που προορίζεται για την ενημέρωση των καταναλωτών:

                  —

                  η ονομασία του προϊόντος «ALFÖLDI KAMILLAVIRÁGZAT»

                  —

                  η ένδειξη «άγριο χαμομήλι»

                  —

                  «filteres tea» (αφέψημα σε φακελάκια) ή «tasakolt tea» (αφέψημα χύμα) κάτω από την ονομασία του προϊόντος

                  —

                  γραφική αναπαράσταση άνθους χαμαίμηλου

                  —

                  η ένδειξη «oltalom alatt álló eredetmegjelölés» (προστατευόμενη ονομασία προέλευσης) ή το αρκτικόλεξό της «OEM» (ΠΟΠ),

                  —

                  ο λογότυπος της ΕΕ (μετά την καταχώριση)

            Εάν το προϊόν συσκευάζεται εκτός της οριοθετημένης γεωγραφικής περιοχής που προαναφέρθηκε, πρέπει να εξασφαλίζεται η ιχνηλασιμότητα έως τον τόπο προέλευσης. Στην περίπτωση αυτή επίσης, η προστατευόμενη ονομασία, ο λογότυπος και το αντίστοιχο σύμβολο της ΕΕ πρέπει να εμφαίνονται στη συσκευασία του «Alföldi kamillavirágzat».


title: Εκτελεστικός κανονισμός (ΕΕ) 2016/74 του Συμβουλίου, της 22ας Ιανουαρίου 2016, για την εφαρμογή του κανονισμού (ΕΕ) αριθ. 267/2012 σχετικά με περιοριστικά μέτρα κατά του Ιράν

text:
               23.1.2016

               EL

               Επίσημη Εφημερίδα της Ευρωπαϊκής Ένωσης

               L 16/6

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/74 ΤΟΥ ΣΥΜΒΟΥΛΊΟΥ
   της 22ας Ιανουαρίου 2016
   για την εφαρμογή του κανονισμού (ΕΕ) αριθ. 267/2012 σχετικά με περιοριστικά μέτρα κατά του Ιράν
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 267/2012 του Συμβουλίου, της 23ης Μαρτίου 2012, σχετικά με περιοριστικά μέτρα κατά του Ιράν (1), και ιδίως το άρθρο 46,
   Έχοντας υπόψη την πρόταση της Υπάτης εκπροσώπου της Ένωσης για τις εξωτερικές υποθέσεις και την πολιτική ασφαλείας,
   Εκτιμώντας τα ακόλουθα:

               (1)

               Στις 23 Μαρτίου 2012, το Συμβούλιο εξέδωσε τον κανονισμό (ΕΕ) αριθ. 267/2012 σχετικά με περιοριστικά μέτρα κατά του Ιράν.

               (2)

               Στις 17 Ιανουαρίου 2016 το Συμβούλιο Ασφαλείας των Ηνωμένων Εθνών (ΣΑΗΕ) αφαίρεσε δύο οντότητες από τον κατάλογο προσώπων και οντοτήτων που υπόκεινται σε μέτρα τα οποία επιβάλλουν τα στοιχεία γ) και δ) της παραγράφου 6 του παραρτήματος Β της απόφασης 2231 (2015) του ΣΑΗΕ. Οι οντότητες αυτές πρέπει επίσης να αφαιρεθούν από τον κατάλογο των προσώπων και οντοτήτων που υπόκεινται σε περιοριστικά μέτρα, ως έχει στο παράρτημα VIII του κανονισμού (ΕΕ) αριθ. 267/2012.

               (3)

               Ο κανονισμός (ΕΕ) αριθ. 267/2012 πρέπει επομένως να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι οντότητες που περιλαμβάνονται στον κατάλογο του παραρτήματος του παρόντος κανονισμού διαγράφονται από τον κατάλογο των οντοτήτων του παραρτήματος VIII του κανονισμού (ΕΕ) αριθ. 267/2012.
   Άρθρο 2
   Ο παρών κανονισμός αρχίζει να ισχύει την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε όλα τα κράτη μέλη.
      Βρυξέλλες, 22 Ιανουαρίου 2016.

            Για το Συμβούλιο

            Ο Πρόεδρος

         A.G. KOENDERS

      (1)  ΕΕ L 88 της 24.3.2012, σ. 1.

      ΠΑΡΑΡΤΗΜΑ

                  1.

                  Τράπεζα Sepah και Τράπεζα Sepah International.


title: Εκτελεστικός κανονισμός (EE) αριθ. 1206/2012 της Επιτροπής, της 14ης Δεκεμβρίου 2012 , σχετικά με την έγκριση παρασκευάσματος ενδο-1,4-β-ξυλανάσης που παράγεται από Aspergillus oryzae (DSM 10287) ως πρόσθετης ύλης ζωοτροφών για πουλερικά προς πάχυνση, απογαλακτισμένα χοιρίδια και χοίρους προς πάχυνση και για την τροποποίηση των κανονισμών (ΕΚ) αριθ. 1332/2004 και (ΕΚ) αριθ. 2036/2005 (κάτοχος άδειας: DSM Nutritional Products) Κείμενο που παρουσιάζει ενδιαφέρον για τον ΕΟΧ

text:
               15.12.2012

               EL

               Επίσημη Εφημερίδα της Ευρωπαϊκής Ένωσης

               L 347/12

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (EE) αριθ. 1206/2012 ΤΗΣ ΕΠΙΤΡΟΠΉΣ
   της 14ης Δεκεμβρίου 2012
   σχετικά με την έγκριση παρασκευάσματος ενδο-1,4-β-ξυλανάσης που παράγεται από Aspergillus oryzae (DSM 10287) ως πρόσθετης ύλης ζωοτροφών για πουλερικά προς πάχυνση, απογαλακτισμένα χοιρίδια και χοίρους προς πάχυνση και για την τροποποίηση των κανονισμών (ΕΚ) αριθ. 1332/2004 και (ΕΚ) αριθ. 2036/2005 (κάτοχος άδειας: DSM Nutritional Products)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1831/2003 προβλέπει τη χορήγηση άδειας για τη χρήση πρόσθετων υλών στη διατροφή των ζώων και καθορίζει τους όρους και τις διαδικασίες για τη χορήγηση αυτής της άδειας. Το άρθρο 10 του εν λόγω κανονισμού προβλέπει την επαναξιολόγηση των πρόσθετων υλών που εγκρίθηκαν σύμφωνα με την οδηγία 70/524/ΕΟΚ του Συμβουλίου (2).

               (2)

               Το παρασκεύασμα ενδο-1,4-β-ξυλανάσης (EC 3.2.1.8) που παράγεται από Aspergillus oryzae (DSM 10287) εγκρίθηκε χωρίς χρονικό περιορισμό σύμφωνα με την οδηγία 70/524/ΕΟΚ ως πρόσθετη ύλη ζωοτροφών για χρήση στα κοτόπουλα προς πάχυνση, στις γαλοπούλες προς πάχυνση και στα χοιρίδια με τον κανονισμό (ΕΚ) αριθ. 1332/2004 της Επιτροπής (3) και εγκρίθηκε για τέσσερα έτη για τους χοίρους προς πάχυνση και τις πάπιες με τον κανονισμό (ΕΚ) αριθ. 2036/2005 της Επιτροπής (4). Στη συνέχεια το εν λόγω παρασκεύασμα εγγράφηκε στο μητρώο πρόσθετων υλών ζωοτροφών ως υφιστάμενο προϊόν, σύμφωνα με το άρθρο 10 παράγραφος 1 του κανονισμού (ΕΚ) αριθ. 1831/2003.

               (3)

               Σύμφωνα με το άρθρο 10 παράγραφος 2 του κανονισμού (ΕΚ) αριθ. 1831/2003, σε συνδυασμό με το άρθρο 7 του εν λόγω κανονισμού, υποβλήθηκε αίτηση για την επαναξιολόγηση του εν λόγω παρασκευάσματος ενδο-1,4-β-ξυλανάσης (EC 3.2.1.8) που παράγεται από Aspergillus oryzae (DSM 10287), ως πρόσθετης ύλης ζωοτροφών για τα κοτόπουλα και τις γαλοπούλες προς πάχυνση, τα απογαλακτισμένα χοιρίδια, τους χοίρους προς πάχυνση και τις πάπιες και, σύμφωνα με το άρθρο 7 του εν λόγω κανονισμού, για μια νέα χρήση για όλα τα είδη πουλερικών προς πάχυνση, με το αίτημα η εν λόγω πρόσθετη ύλη να ταξινομηθεί στην κατηγορία πρόσθετων υλών «ζωοτεχνικές πρόσθετες ύλες». Η εν λόγω αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003.

               (4)

               Η Ευρωπαϊκή Αρχή για την Ασφάλεια των Τροφίμων («η Αρχή») κατέληξε, στη γνωμοδότηση της 12ης Ιουνίου 2012 (5), ότι, υπό τις προτεινόμενες συνθήκες χρήσης, το παρασκεύασμα ενδο-1,4-β-ξυλανάσης (EC 3.2.1.8) που παράγεται από Aspergillus oryzae (DSM 10287), δεν έχει δυσμενείς επιπτώσεις στην υγεία των ζώων, στην υγεία του ανθρώπου ή στο περιβάλλον και ότι έχει τη δυνατότητα να επηρεάσει θετικά τις επιδόσεις του ζώου στα κοτόπουλα προς πάχυνση, στις γαλοπούλες προς πάχυνση και στις πάπιες προς πάχυνση. Το συμπέρασμα αυτό μπορεί να ισχύει για όλα τα μικρά είδη πουλερικών προς πάχυνση. Συνάγεται επίσης το συμπέρασμα ότι η πρόσθετη ύλη έχει τη δυνατότητα να επηρεάσει θετικά τις επιδόσεις του ζώου στα χοιρίδια και στους χοίρους προς πάχυνση. Η Αρχή θεωρεί ότι δεν υπάρχει ανάγκη να θεσπιστούν ειδικές απαιτήσεις παρακολούθησης μετά τη διάθεση των εν λόγω πρόσθετων υλών στην αγορά. Η Αρχή επαλήθευσε, επίσης, την έκθεση σχετικά με τη μέθοδο ανάλυσης της πρόσθετης ύλης ζωοτροφών στις ζωοτροφές, η οποία υποβλήθηκε από το εργαστήριο αναφοράς το οποίο συστάθηκε με τον κανονισμό (ΕΚ) αριθ. 1831/2003.

               (5)

               Από την αξιολόγηση του παρασκευάσματος ενδο-1,4-β-ξυλανάσης (EC 3.2.1.8) που παράγεται από Aspergillus oryzae (DSM 10287) διαπιστώνεται ότι πληρούνται οι όροι για τη χορήγηση άδειας που προβλέπονται στο άρθρο 5 του κανονισμού (ΕΚ) αριθ. 1831/2003. Ως εκ τούτου, θα πρέπει να επιτραπεί η χρήση του εν λόγω παρασκευάσματος όπως προσδιορίζεται στο παράρτημα του παρόντος κανονισμού.

               (6)

               Ως συνέπεια της χορήγησης νέας έγκρισης βάσει του κανονισμού (ΕΚ) αριθ. 1831/2003, οι κανονισμοί (ΕΚ) αριθ. 1332/2004 και (ΕΚ) αριθ. 2036/2005 θα πρέπει επομένως να τροποποιηθούν αναλόγως.

               (7)

               Επειδή δεν απαιτείται, για λόγους ασφάλειας, η άμεση εφαρμογή των τροποποιήσεων των όρων χορήγησης της άδειας, είναι σκόπιμο να επιτραπεί μεταβατική περίοδος ώστε να ετοιμαστούν τα ενδιαφερόμενα μέρη για να ανταποκριθούν στις νέες απαιτήσεις που απορρέουν από την έγκριση.

               (8)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Έγκριση
   Το παρασκεύασμα που προσδιορίζεται στο παράρτημα, το οποίο ανήκει στην κατηγορία πρόσθετων υλών «ζωοτεχνικές πρόσθετες ύλες» και στη λειτουργική ομάδα «βελτιωτικά της πεπτικότητας», εγκρίνεται για χρήση ως πρόσθετη ύλη στη διατροφή των ζώων υπό τους όρους που καθορίζονται στο εν λόγω παράρτημα.
   Άρθρο 2
   Τροποποιήσεις του κανονισμού (ΕΚ) αριθ. 1332/2004
   Ο κανονισμός (ΕΚ) αριθ. 1332/2004 τροποποιείται ως εξής:

               1)

               Το άρθρο 1 αντικαθίσταται από το ακόλουθο κείμενο:
               «Άρθρο 1
               Το παρασκεύασμα που ανήκει στην ομάδα των “ενζύμων”, όπως καθορίζεται στο παράρτημα II, εγκρίνεται για απεριόριστο χρονικό διάστημα για χρήση ως πρόσθετη ύλη στη διατροφή των ζώων υπό τους όρους που καθορίζονται στο εν λόγω παράρτημα».

               2)

               Το παράρτημα I διαγράφεται.

         Άρθρο 3
   Τροποποιήσεις του κανονισμού (ΕΚ) αριθ. 2036/2005
   Στο παράρτημα III του κανονισμού (ΕΚ) αριθ. 2036/2005, η καταχώριση για τον αριθ. 5, ενδο-1,4-β-ξυλανάση EC 3.2.1.8 διαγράφεται.
   Άρθρο 4
   Μεταβατικά μέτρα
   Το παρασκεύασμα που προσδιορίζεται στο παράρτημα και οι ζωοτροφές που περιέχουν το εν λόγω παρασκεύασμα, το οποίο παράγεται και φέρει επισήμανση πριν από τις 4 Ιουλίου 2013, σύμφωνα με τους κανόνες που ίσχυαν πριν από τις 4 Ιανουαρίου 2013 δύνανται να διατίθενται στην αγορά και να χρησιμοποιούνται έως ότου εξαντληθούν τα υφιστάμενα αποθέματα.
   Άρθρο 5
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Δεκεμβρίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 268 της 18.10.2003, σ. 29.

      (2)  ΕΕ L 270 της 14.12.1970, σ. 1.

      (3)  ΕΕ L 247 της 21.7.2004, σ. 8.

      (4)  ΕΕ L 328 της 15.12.2005, σ. 13.

      (5)  EFSA Journal 2012· 10(7):2790.

      ΠΑΡΑΡΤΗΜΑ

                  Αριθμός ταυτοποίησης της πρόσθετης ύλης

                  Όνομα του κατόχου της άδειας

                  Πρόσθετη ύλη

                  Σύνθεση, χημικός τύπος, περιγραφή, αναλυτική μέθοδος

                  Είδος ή κατηγορία ζώου

                  Μέγιστη ηλικία

                  Ελάχιστη περιεκτικότητα

                  Μέγιστη περιεκτικότητα

                  Λοιπές διατάξεις

                  Λήξη της περιόδου ισχύος της άδειας

                  Μονάδες δραστικότητας/kg πλήρους ζωοτροφής με περιεκτικότητα σε υγρασία 12 %

                     Κατηγορία ζωοτεχνικών πρόσθετων υλών. Λειτουργική ομάδα: βελτιωτικά της πεπτικότητας

                  4a1607

                  DSM Nutritional Products

                  Ενδο-1,4-β-ξυλανάση
                  EC 3.2.1.8

                                 Σύνθεση πρόσθετης ύλης

                              Παρασκεύασμα ενδο-1,4-β-ξυλανάσης που παράγεται από Aspergillus oryzae (DSM 10287) με ελάχιστη δραστικότητα:

                                          σε στερεά μορφή: 1 000 FXU (1)/g

                                          σε υγρή μορφή: 650 FXU/ml

                                 Χαρακτηρισμός της δραστικής ουσίας

                              ενδο-1,4-β-ξυλανάση που παράγεται από Aspergillus oryzae (DSM 10287)

                                 Αναλυτική μέθοδος
                                  (2)

                              Για τον ποσοτικό προσδιορισμό ενδο-1,4-β-ξυλανάσης που παράγεται από Aspergillus oryzae (DSM 10287) σε πρόσθετη ύλη ζωοτροφών:
                              Χρωματομετρική μέθοδος για τη μέτρηση υδατοδιαλυτών έγχρωμων θραυσμάτων που απελευθερώνει η ενδο-1,4-β-ξυλανάση από υπόστρωμα αζω-αραβινοξυλάνης σίτου βαμμένης με χρωστική remazol-brilliant blue.
                              Για τον ποσοτικό προσδιορισμό της ενδο-1,4-β-ξυλανάσης που παράγεται από Aspergillus oryzae (DSM 10287) σε προμείγματα και σε ζωοτροφές:
                              Χρωματομετρική μέθοδος για τη μέτρηση υδατοδιαλυτών έγχρωμων θραυσμάτων που απελευθερώνονται από ενδο-1,4-β-ξυλανάση από υπόστρωμα αραβινοξυλάνης σίτου διακλαδισμένης με αζουρίνη.

                  Πουλερικά προς πάχυνση

                  —

                  100 FXU

                  —

                              1.

                              Στις οδηγίες χρήσης της πρόσθετης ύλης και του προμείγματος πρέπει να αναφέρεται η θερμοκρασία αποθήκευσης, η διάρκεια αποθήκευσης και η σταθερότητα έναντι σχηματισμού συσσωματωμάτων.

                              2.

                              Μέγιστη συνιστώμενη δόση ανά χιλιόγραμμο πλήρους ζωοτροφής:

                                          —

                                          πουλερικά προς πάχυνση: 200 FXU

                                          —

                                          χοιρίδια (απογαλακτισμένα): 400 FXU

                                          —

                                          χοίροι προς πάχυνση: 200 FXU.

                              3.

                              Προς χρήση σε ζωοτροφές πλούσιες σε μη αμυλούχους πολυσακχαρίτες (κυρίως αραβινοξυλάνες)

                              4.

                              Για χρήση σε απογαλακτισμένα χοιρίδια μέγιστου βάρους περίπου 35 kg.

                              5.

                              Για ασφάλεια: κατά τον χειρισμό να χρησιμοποιούνται εξοπλισμός προστασίας της αναπνοής και γάντια ασφαλείας.

                  4 Ιανουαρίου 2023

                  Χοιρίδια (απογαλακτισμένα)
                  Χοίροι προς πάχυνση

                  200 FXU

         (1)  1 FXU είναι η ποσότητα ενζύμου που ελευθερώνει 7,8 μικρογραμμομόρια αναγωγικών σακχάρων (ισοδυνάμων ξυλόζης) από αζω-αραβινοξυλάνη σίτου ανά λεπτό σε pH 6,0 και σε θερμοκρασία 50 °C.

         (2)  Πληροφορίες σχετικά με τις αναλυτικές μεθόδους διατίθενται στην ακόλουθη διεύθυνση του εργαστηρίου αναφοράς:
      http://irmm.jrc.ec.europa.eu/EURLs/EURL_feed_additives/Pages/index.aspx


title: Εκτελεστικός κανονισμός (ΕΕ) 2015/968 της Επιτροπής, της 22ας Ιουνίου 2015, για τον καθορισμό των ποσοτήτων που πρέπει να προστεθούν στην ποσότητα που καθορίστηκε για την υποπερίοδο από την 1η Οκτωβρίου έως τις 31 Δεκεμβρίου 2015 στο πλαίσιο των δασμολογικών ποσοστώσεων που ανοίχθηκαν με τον εκτελεστικό κανονισμό (ΕΕ) αριθ. 412/2014 για τα αυγά, τα προϊόντα αυγών και τις αυγοαλβουμίνες καταγωγής Ουκρανίας

text:
               23.6.2015

               EL

               Επίσημη Εφημερίδα της Ευρωπαϊκής Ένωσης

               L 157/42

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/968 ΤΗΣ ΕΠΙΤΡΟΠΉΣ
   της 22ας Ιουνίου 2015
   για τον καθορισμό των ποσοτήτων που πρέπει να προστεθούν στην ποσότητα που καθορίστηκε για την υποπερίοδο από την 1η Οκτωβρίου έως τις 31 Δεκεμβρίου 2015 στο πλαίσιο των δασμολογικών ποσοστώσεων που ανοίχθηκαν με τον εκτελεστικό κανονισμό (ΕΕ) αριθ. 412/2014 για τα αυγά, τα προϊόντα αυγών και τις αυγοαλβουμίνες καταγωγής Ουκρανίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 188 παράγραφοι 2 και 3,
   Εκτιμώντας τα ακόλουθα:

               (1)

               Με τον εκτελεστικό κανονισμό (ΕΕ) αριθ. 412/2014 της Επιτροπής (2) ανοίχθηκαν δασμολογικές ποσοστώσεις για την εισαγωγή προϊόντων του τομέα των αυγών και των αυγοαλβουμινών, καταγωγής Ουκρανίας.

               (2)

               Οι ποσότητες τις οποίες αφορούν οι αιτήσεις πιστοποιητικών εισαγωγής που υποβλήθηκαν από την 1η έως τις 7 Ιουνίου 2015, για την υποπερίοδο από την 1η Ιουλίου έως τις 30 Σεπτεμβρίου 2015 είναι μικρότερες από τις διαθέσιμες ποσότητες. Ως εκ τούτου, κρίνεται σκόπιμο να προσδιοριστούν οι ποσότητες για τις οποίες δεν υποβλήθηκαν αιτήσεις και να προστεθούν στην ποσότητα που καθορίζεται για την επόμενη υποπερίοδο ποσόστωσης.

               (3)

               Για να εξασφαλιστεί η αποτελεσματικότητα του μέτρου, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι ποσότητες για τις οποίες δεν υποβλήθηκαν αιτήσεις πιστοποιητικών εισαγωγής δυνάμει του εκτελεστικού κανονισμού (ΕΚ) αριθ. 412/2014 και οι οποίες πρέπει να προστεθούν στην υποπερίοδο από την 1η Οκτωβρίου έως τις 31 Δεκεμβρίου 2015, προβλέπονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Ιουνίου 2015.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  Εκτελεστικός κανονισμός (ΕΕ) αριθ. 412/2014 της Επιτροπής, της 23ης Απριλίου 2014, σχετικά με το άνοιγμα και τον τρόπο διαχείρισης ενωσιακών δασμολογικών ποσοστώσεων εισαγωγής για τα αυγά, τα προϊόντα αυγών και τις αυγοαλβουμίνες καταγωγής Ουκρανίας (ΕΕ L 121 της 24.4.2014, σ. 32).

      ΠΑΡΑΡΤΗΜΑ

                  Αύξων αριθμός

                  Ποσότητες για τις οποίες δεν υποβλήθηκαν αιτήσεις και οι οποίες πρέπει να προστεθούν στις διαθέσιμες ποσότητες για την υποπερίοδο από την 1η Οκτωβρίου έως τις 31 Δεκεμβρίου 2015
                  (σε kg ισοδύναμων αυγών με κέλυφος)

                  09.4275

                  1 087 500

                  09.4276

                  2 250 000